
  Tartalom


  Bevezetés


  1. FEJEZET: Hogyan vetkőzd le a reflexből válaszolást?


  Keretezd át a sértéseket: rajtad áll, mit veszel észre


  Ne vállalj annyit: védd a lelki nyugalmadat


  A külső elvárások megszűrése


  2. FEJEZET: A jó élet receptje: PERMA


  Perspektívaváltás: valódi hála


  Kicsattanó egészség: találj rá a flow-ra


  Rugalmas ellenálló képesség: keresd aktívan a kapcsolatokat


  Megelégedettség: tűzz ki célokat, és érd el azokat


  Értelmes élet és reziliencia


  3. FEJEZET: A sztoikusok bölcsessége


  Irányítsd, amit irányíthatsz, és engedd el azt, amit nem


  Gyakorold a negatív vizualizációt


  Reagálj szenvtelenül: ne tápláld a hatalom negatív energiáját!


  4. FEJEZET: A nyugalom egyszerűség


  Apró, nyugtató cselekvések gyakorlása


  Csavard le a digitális zajt


  Egyszerűsítsd a döntéshozatalt, hogy csökkentsd a stresszt


  5. FEJEZET: Békülj meg a félelem létezésével


  Ne elkerülni próbáld a pánikot, hanem nézz szembe vele


  Beszélgess a pánikkal: keretezd át a félelmet a párbeszéd révén


  Testet öltött higgadtság: maradj nyugodt, hogy nyugodtnak érezd magad


  Állj a saját lábadra, dobd el a mankóidat


  6. FEJEZET: Ne hagyd magad lépre csalni


  A kritikára ésszel, ne érzelemmel reagálj


  A gondolatok címkézése: légy megfigyelő,

  ne kapd be a horgot


  Érzelmi távolságtartás: maradj szemtanú, nem muszáj reagálnod


  Konklúzió


  Bevezetés


  Szóval, mi idegesít ma?


  Talán az a hülye zaj az ablakod előtt, ami reggel felébresztett.


  Talán valami idióta ok nélkül goromba volt veled, és azóta is képtelen vagy abbahagyni, hogy gondolatban visszaszólogass neki.


  Talán tudattalanul zavar az a furcsa egészségügyi panasz, ami egyszerűen nem akar elmúlni.


  Talán tegnap este órákon át görgetted a rossz híreket az interneten, és most bosszús vagy, mert fáj a fejed. Ráadásul úgy tűnik, hogy itt a világvége.


  Talán a munkahelyi projekt sokkal tovább tart, mint kellene, megint rossz macskaeledelt vettél, és elfelejtetted lemondani azt a próbaelőfizetést, így most elvesztettél 80 dollárt, amit valószínűleg soha nem fogsz visszakapni.


  Ó, és egyébként láttad azt a gusztustalan értékelést, amit egy ügyfél adott neked?


  Úristen! Az élet stresszes.


  Azért van ez, mert túl sokat gondolkodsz? Az egész feszültség abból fakad, hogy szorongsz, lehangolt vagy, valami trauma ért, esetleg kiégtél?


  Nem. Ebben a könyvben az összes probléma mögött rejlő mélyebb jelenséget fogjuk vizsgálni: az ösztönös reagálást, szakszóval a reaktivitásodat.


  Egyszerűen fogalmazva: nyugtalan vagy.


  Ideges.


  Valami történt, ami megtörte a ritmusodat, durván elszakított a valóságtól, megzavart a koncentrációban, vagy kibillentett az egyensúlyodból.


  Olyan vagy, mint egy kötéltáncos, aki ide-oda billeg, mielőtt elveszítené az egyensúlyát, és lezuhanna. Olyan vagy, mint egy tó, amely hullámokat vet, amikor követ dobnak bele. Olyan vagy, mint egy repülőgép, amelyet valaki eltérített, és új célállomásra irányított.


  Legyünk őszinték: a mai világ ideges és idegesítő. Sok minden miatt lehet aggódni. Az emberek mindenütt nyugtalanok, ingerültek és dühösek. De hogyan tudnánk kikapcsolni, leiratkozni és eltávolodni?


  Ez a könyv megpróbál választ adni mindezekre a kérdésre.


  A következő fejezetekben megvizsgáljuk a bevált módszereket


  ■az érzelemszabályozásod fejlesztésére;


  ■a stabilitás, a tartás és az önuralom elsajátítására;


  ■a mélyebb belső nyugalom megtalálására – még akkor is, ha diliház van körülötted.


  Magyarán, az a célunk, hogy visszafogjuk a reaktivitásunkat, ezáltal kevésbé idegesek, nyugodtabbak, higgadtabbak és összeszedettebbek legyünk. Hogy nyugodtak maradjunk, bármi történik.


  A hidegvérű cselekvés képességének megszerzésével a világ egyszeriben átláthatóbbá és nyugodtabb hellyé válik. Az élet simábbnak tűnik, és feltárulkozik előtted. Ezután az ember


  ■jobban elfogadja magát és azt, amit csinál, hisz magában;


  ■fókuszáltabbá válik, és nehezebben terelődik el a figyelme;


  ■rezilienssé és erőssé válik;


  ■nyugodtabb, érzelmileg kiegyensúlyozottabb lesz;


  ■fel tudja ismerni a megoldásokat és a feltáruló lehetőségeket;


  ■képes lesz dönteni a saját sorsáról – vagyis maga határozza meg a kereteket, uralja a narratívát, és nem okoz nehézséget kitartania a véleménye mellett;


  ■a maga ritmusában, szabályai szerint és értékrendjét követve él… és ezt mások tiszteletben tartják.


  A rendíthetetlenség nem egyszerűen stresszkezelést jelent.


  Inkább attitűdről, életfelfogásról van szó. Egyfajta tartásról.


  Mi több, a higgadt összeszedettség lényegesen több, mint lazának és boldognak lenni.


  Azt jelenti, hogy szuverén egyének vagyunk.


  Arról szól, hogy az ember stabil, egyenes tartással azt üzeni a világnak: Ura vagyok önmagamnak.


  Az ilyesfajta szilárd, erővel rendelkező központ a tudatos és tekintélyt parancsoló élet forrása.


  Az ember cselekedetei eltökéltebbek lesznek, kevesebb felesleges dolgot tesz. A mindennapok zavaró mozzanatai és kudarcai nem zilálják szét. Nehezebb kihozni a sodrából, és gyorsabban higgad le, mindenkor képes előtérbe helyezni azt, ami neki fontos… és minden mást elengedni.


  A kötetben sorra veendő módszerek és megközelítési módok segítségével olyan kötéltáncossá válhatsz, aki minden figyelmét a kötélre összpontosítja, olyan tó lehetsz, amelynek hullámai gyorsan elsimulnak, olyan repülőként hasíthatsz, amely egyenesen tart a célja felé, akárki vagy akármi próbálja is eltéríteni attól.


  Vagyis nem a világ lökdös majd erre-arra, hanem megtanulsz szilárdan állni a lábadon.


  De álljunk meg egy szóra! A nyugalom nem jelenti azt, hogy érzéketlen, távolságtartó vagy szívtelen lennél! Egyáltalán nem jelent elzárkózást másoktól vagy nemtörődömséget (hiszen nagyon is törődsz a dolgokkal).


  Nem az a cél, hogy végletesen racionálissá vagy közömbössé váljunk, nem akarunk magasztos elszigeteltségbe vonulni, elutasítva mindenféle elköteleződést.


  A merev dolgok hamarabb törnek, mint hajlanak. Más szavakkal, a valódi erő és ellenálló képesség inkább szól rugalmasságról és összehangolásról, mint elsőre gondolnád. A sikeres élet olykor a körülményekhez való idomulásnak, alkalmazkodásnak, hozzásimulásnak tűnik – ez jelenti az érzelemszabályozás gyökerét, és egy olyan szuperképesség az életben, amelyet rendre alábecsülünk.


  A flow-ban erő rejlik.


  Megtanulhatjuk, hogyan legyünk abban az értelemben törhetetlenek, ahogyan egy folyót sem lehet megtörni.


  A könyvben a következőkhöz kapunk módszereket:


  ■Hogyan fogjuk vissza az érzelmi reakcióinkat? Megvizsgáljuk a valóságlátás (percepció) jelentőségét, és megtanuljuk azáltal megőrizni az elménk nyugalmát, hogy szabályozzuk, mennyi időt, energiát és figyelmet követelhet tőlünk az élet. Megismerkedünk az ítélőképesség varázslatos erejével, vagyis hogy képesek lehetünk kiszűrni a jó dolgokat, és figyelmen kívül hagyni minden mást.


  ■Hogyan tegyük virágzóvá az életüket? Mi az, amiért érdemes élni? Alaposan körüljárjuk az öt alapvető összetevőt – öröm, kapcsolódás, értelem, elégedettség, flow –, és megvizsgáljuk, hogyan élhetünk mindebben bővelkedő életet – függetlenül attól, mi kerül az utunkba.


  ■Hogyan tartsuk kézben saját életünket? A higgadtság és nyugalom nem a véletlen műve, hanem tudatos választás eredménye, szokás, egy meglepően egyszerű szabályra épülő képesség. Kibontjuk ezt a formulát, és megtanuljuk a gyakorlatba átültetni a higgadt nyugalom ősi szabályát.


  ■Hogyan szabaduljunk meg a zavaró tényezőktől? Jelen pillanatban is vannak olyan dolgok az életedben, amelyek nyomasztanak, elterelik a figyelmedet, és megzavarják a nyugalmadat. Feltárjuk azokat a lényegre törő módszereket, amelyekkel kiszűrheted a zajt, és egyszerűsítheted az életedet.


  ■Hogyan legyünk úrrá a félelmeinken? A félelem az élet része. Megfelelő gondolkodásmóddal ugyanakkor képessé válhatunk valóban bátran szembenézni vele, és határozottan kitartani azon dolgok mellett, amelyekről tudjuk, hogy fontosak.


  ■Hogyan maradjunk szilárdak egy instabil világban? A káosz tengerében is lehetsz a nyugalom szigete. Megmutatjuk a módját, miként kerülheted el a horgokat és csapdákat, valamint hogyan állhatsz ellent a fenyegetésnek és az érzelmi manipulációnak – különösen azoknak, amelyeknek magunkat tesszük ki!


  Ha ezek bármelyikéről úgy gondolod, hogy segítségével könnyebb lenne az életed, ne csüggedj! Mindenki megtanulhatja megőrizni a higgadtságát, ragaszkodhat a kitűzött céljához, és ellenállhat azoknak az erőknek, amelyek meg akarják zavarni, ki akarják billenteni, vagy el akarják terelni.


  Bármennyire stresszesnek vagy bizonytalannak érzed is most magad, képes vagy megtanulni, hogyan maradj nyugodt.


  Mi az első lépés? Egyszerűen dönts úgy, hogy ezt fogod tenni!


  Legyen határozott a szándékod!


  Készen állsz? Akkor megyünk tovább.


  Mostantól fogva csupán egy kis türelemre, nyitottságra van szükséged, és arra, hogy hajlandó legyél kipróbálni valami újat.


  Vágjunk is bele!

  „Az ösztönös cselekedet rabszolgává tesz, a felelősségteljes szabaddá. Ha képes vagy magadat olyanná formálni, amilyennek szeretnél lenni, akkor az életedet is olyanná teheted, amilyennek szeretnéd. A világbeli létezésedet talán sohasem irányíthatod száz százalékig, de a belső életedet igen.”


  SADHGURU


  Keretezd át a sértéseket: rajtad áll, mit veszel észre


  Képzeld el, hogy fényes nappal sétálsz az utcán, és egyszer csak a mellkasod közepébe fúródik egy nyílhegy.


  Azonnal beléd hasít a fájdalom.


  Valaki rád támadt, meglőtt, és pokolian fáj.


  Nyomban megjelenik benned a harag, a félelem, az óvatosság… vagy ennek a három érzésnek valamiféle zavaros elegye.


  A sértés, a kritika, a helytelenítő megjegyzés ugyanolyan érzést kelt, mint a nyílhegy, ha eltalál. Támadásnak érzékeljük, és úgy tűnik, nincs más lehetőségünk, mint fájdalommal és haraggal reagálni rá.


  Csakhogy van egy csavar: bár ugyanaz az érzés jelenik meg általa, a bántás nem ugyanolyan, mint a nyílhegy. A sértések nem okoznak tényleges sebet (mint a lövés), csupán a támadás lehetőségét hordozzák.


  Hadd magyarázzam el!


  Képzeld el, hogy nem sétál senki azon az utcán aznap, és a nyílvessző a semmibe repül.


  Ki törődik vele, nem igaz?


  Nincs mellkas, amelyet eltaláljon, nincs fájdalom, nincs düh, nincs félelem.


  Ahhoz, hogy egy nyílhegy eltaláljon valakit, kell egy nyílvessző és a személy, aki kilövi… meg kell egy áldozat is. No de mi van akkor, ha nincs ott az áldozat, ahova a nyilat lőtték? A találat meghiúsul. Aki „felveszi a sértést”, az olyan, mint aki kisétál az utcára, hogy legyen, akit meglőjenek. Vagyis jelen kell lenned – érzelmileg és mentálisan.


  Ha nem veszed észre, vagy nem veszed tudomásul a sértést, ha elfordítod róla a figyelmedet, és nem reagálsz rá, akkor nincs hova betalálnia.


  A kezedben van a hatalom: dönthetsz arról, hogyan reagálsz.


  Dönthetsz úgy, hogy nem leszel céltábla, amibe a nyílhegy beleállhat. (Elárulom: az emberek hamar felhagynak a nyilak lövöldözésével, ha sosem találnak hozzá céltáblát.)


  Amikor az embert sértés éri, érezheti azon nyomban, hogy sebet ejtettek rajta… de ez a fájdalom részben a képzelet szüleménye. A sebet nem pusztán a nyílhegy ejti, hanem az a képzet, amit a nyílhegyhez társítasz. Ha nem adsz helyet ennek a fájdalomnak, akkor nem is létezik.


  A figyelmen kívül hagyott sértés ellobban, mint a tűz, ha nem kap oxigént.


  Olyan, mint a csattanó nélküli vicc.


  Egy plasztikbomba gyújtózsinór nélkül.


  Más szóval, a figyelmen kívül hagyott sértésnek nincs többé sem jelentősége, sem hatása.


  Viszont azzal, hogy válaszolsz rá, megadod a táplálásához az oxigént, adsz „üzemanyagot” és csattanót a vicchez, rákötöd a gyújtózsinórt a bombára, és meg is gyújtod. Egy sértés valójában csak félkész valami, amit eléd dobnak. Azzal nyeri el teljes formáját, ha felveszed. Lényegében a hozzájárulásodról van szó. Ha magadra veszel egy sértést, azzal azt mondod:


  ■Elfogadom, hogy ez a vélemény helyes és számít – fontosabb a saját véleményemnél vagy a lelki nyugalmamnál.


  ■Elfogadom, hogy más emberek megjegyzései és ítélete tesz azzá, aki vagyok.


  ■Elfogadom, hogy bizonytalan vagyok a saját identitásommal kapcsolatban.


  ■Elfogadom, hogy mások felelőtlenül vagy bántó szándékkal mondott szavai valódi fenyegetést jelentenek rám nézve.


  ■Elfogadom, hogy mások befolyásolhatnak, irányíthatják a figyelmemet, és meghatározhatják a lelkiállapotomat.


  A sértés szinte automatikusan vált ki belőlünk fájdalmat vagy felháborodást, de ha őszinték akarunk lenni, kis izgatottságot is érzünk ilyenkor. Senki nem szereti, ha nem veszik figyelembe, igaz? Csakhogy a sértés felvételével aláírod ezen nyilatkozat mind az öt pontját. A zsigeri dühnek magas ára van:


  ■Megfoszt a derűs nyugalmadtól.


  ■Elveszi a tisztánlátásodat.


  ■Elhomályosítja az ítélőképességedet.


  ■Megmérgezi a kapcsolataidat.


  ■Meggondolatlan megtorlásra csábít.


  S mi lehet ennél is rosszabb? A düh tökéletesen kiszolgáltat a másiknak. Olyan, mintha zsinórokat adnál a kezébe, hogy azzal rángasson, amerre csak akar, mint egy marionettbábut.


  A bántó szavak nem nyílhegyek! Nem ütik át a bőrünket a beleegyezésünk nélkül.


  A szavak csupán jelek, amelyeket nekünk kell értelmeznünk és megértenünk.


  Seneca, a jeles sztoikus így fogalmazott: „Gyakrabban szenvedünk a képzelődés folytán, mint valódi ok miatt.”{1}


  Mit jelent ez? Valaki kellemetlen szavakat mond, mi pedig öntudatlanul elkezdjük továbbgondolni a sértést, felnövesztjük, mélyebbé, jelentőségteljesebbé, fájóbbá tesszük a saját elménkben. Tápláljuk az általa okozott bántást.


  Fontos még egyszer leszögezni: magunknak okozzuk a fájdalmat azáltal, ahogyan mások szavait befogadjuk és értelmezzük.


  Ha azonban meghozzuk a döntést, hogy nem követjük el ezeket a hibákat, akkor lehullik a lepel, és kiderül, hogy annak a másiknak a szavai nem voltak egyebek, mint jelek.


  Hangok.


  Valaki kinyitotta a száját, és abból hangok törtek elő.


  A levegő kis ideig rezgett, azután elhalt a hang.


  Vagy lepötyögtek néhány betűt a billentyűzeten, és a képernyőn megjelent pár pixel. Azután eltelt egy kis idő, és megjelent valami más. Ennyi.


  Mindössze ennyi történt.


  Szeretnél ennél nagyobb jelentőséget tulajdonítani neki?


  Három gyakorlati módszer az ösztönös reakciók visszafogására


  Várj, mielőtt megszólalsz!


  Viktor Frankl, a nagyszerű író és holokauszt-túlélő állítólag egyszer ezt mondta:


  „Az inger és a válasz között van egy tér. Ebben a térben hatalmunkban áll megválasztani a válaszunkat. Válaszunkban növekedésünk és szabadságunk rejlik.”


  Ennél aligha lehet egyértelműbben fogalmazni.


  A nyugalom megőrzése nem más, mint ennek a térnek a meglelése. Hogy várunk egy ütemet, még ha az csupán egypár másodperc is, mert ez a lélegzetvételnyi szünet emlékeztet arra a mérhetetlen hatalomra, amelyet abban a pillanatban birtokolsz.


  Máshonnan nézel rá a dologra, felidézed magadban, hogy autonóm személyiség vagy, és igényt tartasz a választás jogára.


  Mindez megvéd az óvatlan lépésektől.


  Próbáld ki: Legközelebb, amikor eltalál egy szó, várj.


  EGYSZERŰEN ÁLLJ MEG.


  Végy egy nagy levegőt.


  Mondd azt magadban: „Rajtam múlik, mi fog történni.”


  Találd meg a középpontodat, és nyerd vissza a nyugalmadat.


  És mi a legjobb ebben? Nemcsak azt döntheted el, mit felelsz, hanem azt is, felelsz-e egyáltalán. Ez néha lehetetlenségnek tűnik, de arra biztatlak, hogy legközelebb végy erőt magadon, és próbáld ki ezt, amikor sértve vagy bosszúsnak érzed magad.


  Csöndben figyeld magad, ahogy elhaladsz a sértettség és bosszúság érzése mellett. Vagy tekints rá úgy, mint egy autóbuszra, amely közeledik, majd továbbmegy – és te egyszerűen nem szállsz fel rá.


  Példák:


  1. A munkahelyi megbeszélés alatt az egyik kollégád rád förmed. Ösztönösen legszívesebben visszavágnál neki, és helyre tennéd. De inkább kivársz, veszel egy nagy levegőt, és megfogalmazod magadban: „Ah, valószínűleg valami más miatt feszült.” Ezután tudatosan meglazítod a szívedet markoló ujjakat, és gyorsan továbblépsz.


  2. Egy idegen bántó megjegyzést tesz a közösségimédia-oldaladon. Elolvasod, és érzed a döfést. Elönt a forróság, de aztán megállsz. Figyeled magad, ahogy azt választod, hogy nem törődsz a kommenttel. Figyeled, ahogy rálelsz arra a bizonyos térre. És ezt gondolod: „Annak az embernek nyilvánvalóan szüksége volt erre, hogy jobban érezze magát, de nem igazán érdekel, hogy miért. Az ő problémája, nem az enyém.”


  Majd kitörlöd a kommentet az oldaladról és a gondolataidból is.


  Címkézd a negatív megnyilvánulásokat „zajként”


  Mit teszel, ha a járdán egy sáros pocsolya állja utadat? Valószínűleg kikerülöd.


  Mit csinálsz, ha egy légy zümmög a füledbe? Valószínűleg elhessented.


  Mit lépsz, amikor a boltban az almák között egy rohadt gyümölcsöt látsz? Valószínűleg egy épet veszel ki, és nem nyúlsz a rothadóhoz.


  Ezen helyzetek egyikével sem szívesen találkozol, mert bosszantók és kellemetlenek. De egyik sem lényeges dolog, nem igaz?


  Gondolatban jelöld lényegtelennek őket, kicsit lépj arrébb, és folytasd az életed úgy, mint azelőtt, mielőtt szembejöttek volna.


  Okos megoldásnak tűnik, akkor hát miért nem teszünk ugyanígy olyankor is, amikor goromba, rosszindulatú vagy negatív emberekkel találkozunk?


  Egy goromba ember megjegyzése pont olyan, mint egy sáros pocsolya, egy zümmögő légy vagy egy rohadt alma az épek között – bosszantó, de nincs jelentősége. Biztosan nem ér annyit, hogy felidegesítsd rajta magad!


  Döntsd el, mi a releváns információ és mi a zaj!


  Az élet értéke, értelme és célja legyen számodra a releváns információ. Ezekre figyelj oda. Ezek jelölik ki számodra az utat, a küldetésedet és a szándékodat. Ezekre érdemes az energiát és a fókuszt irányítanod.


  Minden más zaj. Azokat is nyilvánvalóan hallani és látni fogod, de hagyd őket figyelmen kívül. Nem tartoznak sem az utadhoz, sem a küldetésedhez.


  Próbáld ki: Vegyél egy nagy levegőt, találd meg a teret, és mondd magadnak: „Ez csak zaj.”


  Nem kell harcba szállnod, felvenned a kesztyűt, vitatkoznod, lépre menned. Sorold be a lényegtelen dolgok közé, és lépj tovább.


  Példa: Az a bunkó a másik kocsiban meglehetősen arrogánsan viselkedett veled. De ez az ő rossz modora, az ő életstratégiája, az ő cselekedete. Miért tennéd magadévá?


  Észleld, rázd le magadról, és menj tovább!


  Az életben számtalan olyan negatív megnyilvánulással találkozunk, amelyeknek semmi köze hozzánk, csak a másik ember problémáiból fakadnak. Emlékeztesd magad, hogy biztosan te is megengedtél már magadnak hasonló kirohanást. Igazam van?


  Ne vedd hát magadra!


  A pocsolya nem állítja, hogy értéktelen ember vagy, az alma sem azért rohadt meg, hogy téged feldühítsen, és a légy sem hirdetett a személyed ellen bosszúhadjáratot.


  A negatívumokat és az ellenségességet fogd fel lényegtelen zajként, és így el tudsz távolodni tőlük. Ez jelenti az érzelmi szabadságot.


  Adj tudatos választ


  Most azt gondolhatod: „Várjunk csak! Tényleg okos dolog minden kritikát figyelmen kívül hagyni?”


  Józan megfontolás után elismerhetjük, hogy olykor van némi alapja a kritikának, amit kapunk, és valóban mi váltjuk ki a másik megnyilvánulását.


  Ilyenkor célszerű:


  ■őszintén elgondolkoznunk;


  ■alaposan mérlegelnünk;


  ■halálosan őszintének lennünk.


  A kulcs az, hogy mindezt csak akkor tudjuk megtenni, ha nyugodtak maradunk, és nem ösztönösen reagálunk.


  Próbáld ki: Ha valami nagyon fájdalmasan érint, célszerű először lehiggadnod. Hagyj az idegrendszerednek időt, hogy megnyugodjon. Várj, hadd ülepedjen le a dolog – akár alhatsz is rá egyet.


  Azután fogd a naplódat, és elemezd végig a sértést vagy a kritikát. Vizsgáld úgy, mint egy igazságügyi szakértő vagy egy oknyomozó újságíró.


  ■Mi az, amit igazságként azonosíthatsz benne?


  ■Vannak előfeltevéseid?


  ■Rávilágít valamire, amit felismerhetsz?


  Példa: Valaki keményen kritizálja a munkádat, ami neked nagyon rosszulesik. Adsz magadnak egy-két napot, amíg lehiggadsz, majd megkérdezed, van-e igazság abban, amit a másik mondott. Ezután tudatosan elhatározod, hogyan reagálsz. Úgy döntesz, hogy bár az illető szükségtelenül undok volt, és valószínűleg túlzott is, de te tényleg nem tettél meg mindent, amit megtehettél volna.


  A sértés ezzel „semlegesítve” lett – mostantól a fejlődésedet szolgálja.


  Ne vállalj annyit: védd a lelki nyugalmadat


  Láttuk tehát, hogy mások megjegyzései, ítéletalkotásai és sértései nem kell, hogy befolyásolják a lelkiállapotunkat.


  Dönthetünk úgy, hogy nem engedjük be a fájdalmat és a dühöt.


  Ugyanígy dönthetünk arról is, hogy nem hagyjuk magunkat feleslegesen siettetni.


  Ha valakinek vagy valaminek elvárása van felénk, megválaszthatjuk, hogy miként reagálunk. Mondhatunk igent. És nemet is.


  Amikor azt hallod az emberektől, hogy:


  ■„Annyira elfoglalt vagyok.”


  ■„Rengeteg a dolgom.”


  ■„Nem tehetek mást, kénytelen vagyok…”


  ■„Vannak kötelezettségeim.”


  Valójában azt mondják:


  ■„Hagytam, hogy megzavarják a lelki nyugalmamat. Megengedtem az embereknek és a dolgoknak, hogy elvegyék az időmet, energiámat és nyugalmamat.”


  Érted a különbséget?


  Amikor úgy fogalmazol, hogy „Annyi tennivalóm van”, az valójában passzív szóhasználat. Ez ráruházza a hatalmat a dolgokra, amelyeket meg kell tenni. Ezek a dolgok fogják uralni az univerzumodat, akármik legyenek is, és meghatározzák, mit és hogyan teszel.


  Viszont, ha azt mondod: „Megengedtem ezeknek a dolgoknak, hogy belefolyjanak az életembe”, az cselekvő hozzáállás. A hatalom a te kezedben van.


  Amennyiben elismered, hogy te engedted meg bizonyos dolgoknak, hogy igényt támasszanak veled szemben, azzal felhatalmazod magad arra, hogy változtass ezen.


  Az élet mindig igényeket fog támasztani. Csakhogy rajtad múlik, jogosnak fogadod-e el és teljesíted-e ezeket az igényeket, vagy megengeded, hogy stresszeljenek.


  Mi a stressz és a túlaggódás egyik legnagyobb forrása? Nem az igények léte. Hanem az, ha beadod a derekadat, és teljesíted őket akkor is, amikor nem kellene, és nem akarod megtenni.


  Amikor passzívan és nem cselekvő módon reagálsz.


  Damon Zahariades a lassítás művészetéről szóló könyvében (The Art of Going Slow, 2024) elmagyarázza, hogy valójában rajtunk múlik, milyen kötelezettségeket vállalunk el, hogyan osztjuk be az időnket és energiánkat, és hogy proaktív módon válasszuk meg, milyen ritmusban szeretnénk élni az életünket.


  Fontos, hogy ne hibáztassuk azt, aki vagy ami az igényt támasztja velünk szemben, hanem vizsgáljuk meg azt, aki belemegy azok teljesítésébe – vagyis magunkat!


  Ha kevesebbet vállalsz, lassabban haladsz, vagy nemet mondasz, az nem lustaság. Hanem tudatos döntés.


  Amikor fókuszált vagy, akkor:


  ■arra figyelsz, ami számít (több releváns információ, kevesebb zaj);


  ■csökkented a szorongásodat;


  ■kisebb nehézségek és bosszúságok ellenére is megőrzöd a rugalmas ellenálló képességedet.


  A „hajszakultúra” (Hustle Culture) szerint akkor vagy sikeres, ha küszködve és túlterhelten is tovább hajtasz. Ennek értelmében azzal győzheted le a stressz, ha még többet vállalsz.


  Te már tudod, hogy ez nem működik, ugye?


  Viszont segít, ha szünetet tartasz, a számodra lényeges dolgok felé fordítod a figyelmed, és elismered, hogy vannak korlátaid.


  Mindazt az időt, energiát, figyelmet és életerőt, amit lényegtelen dolgokra pazarolsz, tudatosan becsatornázhatod a valóban fontos dolgokba – nincs szükség kényszerre, hajszára és kimerülésre.


  Három gyakorlati módszer a derű megőrzéséhez


  Hetente egyszer vizsgáld felül az IGEN-jeidet


  Furán hangozhat, de lehet, hogy nem is vagy tisztában vele, mi a jelenlegi legnagyobb „stresszlék” az életben. Gondold végig: a legártalmasabbak az automatikusan és öntudatlanul kimondott „igenek”, mert fel sem fogjuk, hogy mondhatnánk nemet is.


  Mindannyiunknak


  ■véges az ideje;


  ■véges az energiája;


  ■véges a figyelme;


  ■végesek az erőforrásai.


  Ez annyira nyilvánvaló, nem? Sokan mégis úgy élnek, mintha nem hinnék el ezeket az állításokat.


  Úgy mondunk igent dolgokra, mintha végtelen idővel, energiával, figyelemmel és erőforrásokkal rendelkeznénk.


  Próbáld ki: Tekints vissza az elmúlt hetedre, és írd össze naponként, hogy mi mindenre mondtál igent.


  Lehetett az egy munkahelyi pluszfeladat, egy szívesség valamelyik barátodnak, egy utolsó pillanatban érkezett társasági meghívás, egy szomszéd kérése, egy helyi jótékony szervezet támogatási felhívása, de olyan apróságok is, mint egy kéretlen levél vagy anyád váratlan telefonhívása a munkaidő kellős közepén.


  Most pedig vedd fel a semleges, de érdeklődő szemüveget, és egyenként tekintsd át a listán szereplő eseteket, majd válaszolj:


  ■Leszívott vagy felvillanyozott a kérés?


  ■Valóban a te dolgod volt, amit kértek?


  ■Olyasmi volt, amit a szíveden viselsz?


  ■Hasznos volt számodra, vagy lehet belőle hasznod a jövőben?


  ■Egyáltalán, meg akartad csinálni?


  Nem az acél, hogy kiiktass minden felelősséget és kötelezettséget, amíg a végén már senkinek semmit nem fogsz megtenni. Biztosan szerepelnek a listádon valóban fontos dolgok, amelyeket érdemes megtenni még akkor is, ha ráfordítással járnak.


  Ezek után keresd meg azokat, amelyek nem tartoznak ez utóbbi körbe.


  Mire mondtál igent félelemből, kötelességtudatból, szégyen vagy bűntudat miatt?


  Mire mondtál igent büszkeséged, hiúságod okán, vagy azért, hogy úgy érezd, szükség van rád?


  Mire mondtál igent tájékozatlanságból, szokásból vagy félreértésből?


  Jelöld meg azokat az eseteket, amelyekben legközelebb másként szeretnél viselkedni. Ígérd meg magadnak, hogy ha újra előkerül az az igény, nemet fogsz rá mondani.


  Minden nem, amit szükségtelen vállalásokra mondasz, igen lehet valami másra, ami valóban gazdagítja az életedet.


  Használd a szünetszabályt, mielőtt igent mondasz


  Még egy egyszerű kérdés vagy kérés is tűnhet elvárásnak az ember számára.


  Amikor valaki kér tőlünk valamit, érezhetjük úgy, hogy azonnal mondanunk kell rá valamit.


  Ám itt ez a felszabadító gondolat: egy kérés nem ró rád semmiféle kötelezettséget!


  Pusztán egy kérés.


  Nem kell azonnal reagálnod rá.


  Nem kell azonnal ugranod.


  Az emberek fogalmazhatnak meg kéréseket, de azok nem jelentik azt, hogy automatikusan joguk van egy bizonyos válaszhoz, legkevésbé gyors válaszhoz.


  ■Nekik sürgős? Ettől neked még nem kell sietned.


  ■Fontos számukra? Ettől neked nem kell felizgatnod magad.


  ■Biztosak benne, milyen választ várhatnak tőled? Ettől még neked nem kell beleegyezned abba, amit kérnek!


  Vagyis állj meg egy pillanatra. Ha sietve válaszolsz, könnyen lehet, hogy túlvállalod magad. Amit később megbánhatsz.


  Próbáld ki: Valaki megtalált egy váratlan kéréssel vagy kérdéssel? Állj meg, és végy egy nagy levegőt. Aztán kérj időt. Használd ezeket a mondatokat:


  ■„Szia! Megkereshetlek ez ügyben később?”


  ■„Előbb meg kell néznem a naptáramat.”


  ■„Hadd gondoljam át! Holnap megmondom a választ.”


  Azokat, akik szeretnek mások kedvében járni, egy váratlan kérés az Achilles-ínjuknál találja el, ezért gyakran azonnal igent mondanak. Ha viszont időt szánnak a kitérő válaszok gyakorlására, mentálisan megkönnyebbülhetnek, hiszen gyorsan válaszoltak, mégsem kötelezték el magukat.


  Mosolyogj. Légy udvarias, de eltökélt.


  Rendben van, ha időre van szükséged, hogy átgondolj valamit, és nem udvariatlanság, ha kéred is ezt az időt.


  Példák:


  1. Épp munkába indulsz, amikor leszólít a szomszédod, hogy vigyáznál-e a kutyájukra a hétvégén, amíg elutaznak. Mosolyogva így felelsz: „Ó, klassz, imádom Bingót! De hadd nézzek rá a naptáramra, hogy itthon leszek-e a hétvégén.”


  2. A munkahelyeden épp sok a dolgod, amikor anyád telefonál. Gyorsan mérlegeled, hogy vészhelyzetről van-e szó, és ha látod, hogy nem, kedvesen ezt mondod: „Anyu, most épp el vagyok foglalva egy feladattal. Mit szólnál, ha este hét felé visszahívnálak?”


  (Jó tudni: Az e-mailek, a telefonhívások és az sms-ek pusztán kérések, nem vitán felül álló utasítások. Nem szükségszerű, nem elvárás, hogy mindegyikre válaszolj, de ha megteszed, ne feledd, hogy rajtad múlik a kommunikáció kimenete és időtartama.)


  Az egyik kötelezettséged helyett válaszd magadat


  A főnökök támaszthatnak túlzott igényeket, a jótékonysági dolgozók (és az anyák!) bűntudatot kelthetnek bennünk, a barátok pedig finoman fokozhatják a társas nyomást és az elvárásokat. Néha tényleg úgy érezzük, hogy mindenki tőlünk akar valamit.


  Ezzel szemben az igazság az, hogy nem okolhatunk másokat azért, mert nyugtalanok vagyunk, túl nagy rajtunk a stressz, vagy képtelenek vagyunk kitartani a prioritásaink mellett.


  Ezeket nekünk kell menedzselnünk!


  Amikor nem másokat hibáztatsz azért, mert az életed hajszolt, kimerítő vagy túlterhelt, akkor megengeded magadnak, hogy jó döntéseket hozz magadért.


  A te időd, energiád és figyelmed értékes valami? Akkor vigyázz rájuk!


  Fontos a nyugalmad? És az értékrended, a céljaid, a prioritásaid is? Senki nem fogja megvédeni helyetted ezeket.


  Ne légy mártír!


  Ne várd, hogy mások értékelni fogják az önfeláldozásodat, vagy egyszer majd elnyered a megérdemelt jutalmadat azért, mert mindig háttérbe szorítottad magad.


  A túl sok vállalás és felelősség helyett aktívan törődj magaddal!


  Próbáld ki: Tedd szokásoddá, hogy valahányszor sikerül megszabadulnod egy kimerítő kötelezettségtől, helyette valami megnyugtató és feltöltő dolgot csinálsz.


  Példa: Rengeteget bosszankodsz, mert egy közeli barátod folyton kölcsön kér tőled, vagy megkér, hogy fuvarozd el valahová. Úgy érezed, nincs tekintettel rád, elvárja, hogy rendelkezésére állj, és ez zavar. Mégis mindig igent mondasz… aztán a másikat hibáztatod, amiért megkért.


  Ehelyett mondj nemet.


  Ennyi. Egy egyszerű nem.


  Hogyan vehetnék figyelembe mások a határaidat és korlátaidat, ha te sem ismered el őket? Ne várd tőlük, hogy tekintettel legyenek rád, inkább légy te tekintettel magadra. Azt az időt és pénzt használd arra, hogy beugrasz egy sütiért a cukrászdába, elmész egyet kirándulni, vagy megajándékozod magad egy régóta vágyott dologgal.


  NICK TRENTON
további könyvei


  TUDATOSSÁG ÉS ÖNISMERET

  Számos lelki probléma visszavezethető gondolkodásunk, érzéseink és alaphiedelmeink tudatos megélésének hiányára.


  Nick Trenton a Tudatosság és önismeret című könyvében segít neked ezen kognitív hibák egyszerű korrigálásában. A kötet számos klinikai módszert sorol fel, példákkal kiegészítve. Cselekvési terveket javasol neked, amelyek révén nagyító alá veheted saját pszichédet, és megértheted az érzelmeidhez kötődő zavaró tényezok forrását.


  



  NE AGYALD TÚL – a gyakorlatban


  Munkafüzet Nick Trenton sikerkönyvéhez

  A munkafüzet gyakorlatai segítenek abban, hogy tudatosabbá válj és ne ragadj bele a túlgondolkodás csapdájába. Nick Trenton olyan technikákat és eszközöket kínál, amelyeket követve megtanulhatod, hogyan tudod leküzdeni szorongásodat és túlgondolkodásodat. A szerző lépésről lépésre tanítja meg neked azokat a konkrét technikákat, melyekkel könnyedén csökkentheted stresszszintedet a mindennapokban!


  Írd felül negatív gondolati sémáidat, csökkentsd a stresszt és élj aggodalmak nélkül!


  



  AZ ELENGEDÉS MŰVÉSZETE

  A kötet az érzelmi terhek elengedésével kapcsolatban újszerű nézőpontot kínál olvasói számára. Függetlenül attól, hogy egy korábbi kapcsolatod elengedésével küszködsz, vagy a negatív gondolati mintáidtól igyekszel megszabadulni, ez a könyv számodra kötelező olvasmány.


  



  A SZERENCSE TANULHATÓ

  Vedd kezedbe a sorsod! – Ezt az alapigazságot járja körül a könyv minden oldalról. A kötet pszichológiai vizsgálatokra alapozva lát el olyan jótanácsokkal, melyekkel könnyen rátalálhatsz saját szerencsédre.


  Tudományosan bizonyított tény, hogy a szerencse emberi tulajdonságokhoz köthető, és mint ilyen, befolyásolható.


  Dobd el a babonákat, és nézd meg, mit ajánl helyette Nick Trenton:


  • Népszerű szerencsemódszereket – mi az, ami működik, és mi nem.


  • Három olyan tulajdonság bemutatását, ami garantálja a szerencsédet.


  • Felfedi a szerencse és a karma összefüggéseit.


  • Bemutatja, hogyan legyél a saját szerencséd kovácsa.


  Higgy a láthatatlan szálakkal összefűzött kapcsolatokban, amelyek egyszer majd azt segítik elő, amire magad is vágysz.


  



  AZ ÖNTERÁPIA MŰVÉSZETE

  Az „önterápia” egy módja annak, hogy te is élvezhesd a hagyományos terápiával járó előnyöket, de a saját feltételeid szerint. Nem kell drága terápiákra járnod, nem kell a társadalom megvetését érezned azért, mert pszichológusra szorulsz. Ebben a könyvben minden szükséges eszközt megtalálsz, amelyekkel önismeretre tehetsz szert, érzelmileg érettebbé válhatsz, valamint megtanulhatsz változtatni a viselkedéseden. A világ egyik legnehezebb és legösszetettebb feladata önismeretet tanulni, de megkaphatod az önmagad felé vezető úthoz szükséges alapvető tudást ebből a könyvből!


  



  NE AGYALD TÚL!

  Nick Trenton részletesen ismerteti azokat a bevált technikákat, amelyek segítségével áthuzalozhatjuk az elménket és tartósan megváltoztathatjuk mentális szokásainkat. Trenton célja, hogy kiszabadítsa az olvasót a saját maga által kreált mentális börtönből, újrakeretezze a szemléletmódot, és csökkentse a folyamatos aggodalom, kétely és túlgondolás hatását.

  {1}Sárosi Gyula fordítása.

